Imtella' Jannar 7, 2022 - Aġġornata 7 Ta' Jannar, 2022 6:59pm Il-każ tas-suspettat qattiel ta' Paulina Dembska, Abner Aquilina, qajjem mistoqsijiet dwar is-saħħa mentali u l-possibiltà li individwu jwettaq reat makabru waqt li ma jkunx f'sensih. Fuq il-midja soċjali bosta xejnu din l-idea u qalu li wieħed faċilment jista' jagħmilha tabirruħu marid mentalment biex jiskansa l-konsegwenzi. Madanakollu, il-psikjatra Dr John Mifsud iddikjara li huwa impossibbli li individwu, wara li jkun evalwat mill-ispeċjalisti, jiġi ddikjarat bħala marid mentalment jekk fil-fatt ma jkunx. Waqt li kien qed jiġi intervistat fuq TVAM, Dr Mifsud qal li l-psikjatra għandu ħafna taħriġ biex jinduna jekk persuna hix tassew marida mentalment jew le. Il-psikjatra jara, fost l-oħrajn, l-istorja tal-pazjent, issir evalwazzjoni tal-istat mentali u jara jekk dan ikunx konsistenti, fejn anki jsiru mistoqsijiet apposta biex jonsbu lill-individwu. Waqt li stqarr li jkun hemm min ġieli jipprova jgħaddi psikjatra minn għajn il-labra, iżda saħaq li "m'għandux ċans jirnexxielu ma' speċjalista." Żied li f'sitwazzjonijiet bħal dawn hemm każ ta' 'unable to plea', fejn l-akkużat lanqas jista' jagħmel l-ewwel seduta għax fil-mument tal-evalwazzjoni jinstab li tant ma jkollux kuntatt mar-realtà li lanqas ikun jista' jifhem b'hiex se jkun akkużat u lanqas ikun kapaċi jikkomunika mal-avukat difensur. Spjega li imbagħad, biex ikun stabbilit jekk dan kellux is-sens u r-rieda waqt ir-reat, jiġu speċjalisti oħra mqabbda mill-Qorti, u mhux dak l-ispeċjalista li jkun qed isegwih medikament. "Hemm min jisma' ilħna jordnawlu x'għandu jagħmel… min ikun kapaċi jiġġielidha u min le" Dwar il-psikożi, Dr Mifsud spjega li hemm ħafna tipi, fejn din tista' tkun sintomu ta' mard mentali ieħor, imma tista' tkun riżultat ukoll ta' mard fiżiku jew newroloġiku. Xogħol il-psikjatri huwa li jaraw jekk l-individwu għandux psikożi u jekk iva, minn fejn ġejja. Qal li fil-psikożi b'xi mod m'hemmx kuntatt mar-realtà. F'każ ta' delużjoni, l-individwu jkollu twemmin falz, li anki jekk iġġibu l-provi kollha li juru bil-kontra, xorta jibqa' jemmen l-istess ħaġa. Jista' jkun ukoll li jara jew jisma' affarijiet li ma jkunux hemm. Hemm min ukoll jisma' ilħna jordnawlu x'għandu jagħmel; b'Dr Mifsud jgħid li hemm min ikun kapaċi jiġġielidha u min le. Ikkonferma li d-drogi wkoll jistgħu joħolqu psikożi, u mhux biss dawk li teħodhom illegalment, imma anki mediċini komuni. Dwar it-trobbija, saħaq li din m'għandhiex x'taqsam mal-psikożi. It-trobbija taffettwa l-imġieba tal-individwu imma mhux se taqtgħu mir-realtà bħal ma jseħħ bi psikożi, sostna Dr Mifsud. Ara l-intervista sħiħa hawn taħt: